Flemming Møller Mortensen (S), 2014-04-08:
Socialdemokraterne støtter det her lovforslag.
Det er et rigtig godt lovforslag, og der ligger rigtig stor alvor bag det her lovforslag.
Formålet er simpelt hen at øge beskyttelsen mod de skadelige virkninger, som man kan få af at gå i solarie, altså at reducere de sundhedsmæssige risici, der er forbundet med det.
Der har været et politisk søgelys mod branchen.
Derfor er det også rigtig glædeligt, at vi i dag fremsætter det første lovforslag i Danmark om en regulering og en bedre kontrol med solariebranchen i Danmark.
Hvorfor nu det her lovforslag?
Jo, fordi det er skadeligt at gå i solarie, og det er især skadeligt at gå i solarie, hvis de tekniske forhold omkring rørene og solariet ikke er i orden.
Baggrunden for det her lovforslag er også, at vi har behov for at lave væsentlig bedre information og oplysning om solariebrug, sådan at brugerne kan handle på et oplyst grundlag – et væsentlig bedre grundlag end det, de har mulighed for i dag.
Og det her lovforslag kommer også til at give et overblik over branchen; det kommer til at give os et godt billede af, hvor mange solarier til offentlig brug, altså dem til kosmetisk brug, der er i Danmark.
Det vil i sig selv give os en væsentlig bedre mulighed for at få kontrolleret solarierne.
Den kontrol, der er i dag, er alt for tilfældig, og den har medført, at sikkerheden overordnet set er for dårlig.
Det har vi gang på gang fået politiske dokumenter på bordet fra Sikkerhedsstyrelsen om.
Jeg er personligt fagligt præget af mange års arbejde i en specialafdeling for hudkræft og modermærkekræft.
Jeg har set, hvor stor alvoren er, og hvor alvorlige konsekvenserne kan være af netop de her modermærke- og hudkræfttyper.
I 2012 var der ca. 15.000 nye tilfælde af hudkræft.
Det er den hyppigste kræftform i Danmark, og vi ved, at den naturlige sol og solarier er årsag til omkring 90 pct. af disse 15.000 nye tilfælde om året.
Vi ved også, at børn og unge er helt særlig udsat for den ultraviolette stråling.
De har meget lettere ved at udvikle kræft, fordi deres krop er i vækst.
Lovforslagets helt primære indhold er at sikre større produktsikkerhed, bl.a. ved væsentlig bedre kontrolmålinger, øget brugerinformation og oplysning og en væsentlig bedre regelefterlevelse.
Det, der ligger heri, er, at vi vil kontrollere og sanktionere, hvis de her regler bliver overtrådt.
Som tidligere ordførere har sagt, er der bundet væsentlige bøder op på overtrædelser inden for det her område.
Det har, som jeg tidligere har sagt, været et næsten ukontrolleret og ureguleret område, og derfor er vi Socialdemokrater utrolig glade for, at der nu kommer den første lovgivning på området i Danmark, som stiller krav, og som stiller væsentlig bedre betingelser for en overholdelse af loven end det, vi har set tidligere.
Det sidste, jeg vil sige, er: Som Venstres ordfører gav udtryk for, har jeg tidligere stået på talerstolen og talt for, at man også eventuelt kunne indføre aldersgrænser.
Hvorfor så ikke fra socialdemokratisk side arbejde for det i den her sammenhæng?
Der er en glædelig og meget klar begrundelse herfor.
Der er heldigvis et faldende forbrug af solarier i Danmark blandt de yngste, 15-25-årige – et markant fald.
Derfor er det Socialdemokraternes holdning, at det lovforslag her sammen med den glædelige ændrede holdning i befolkningen, at vi tror på, at det er det, der skal til for at få reduceret tilfældene af hudkræft i Danmark i fremtiden, så vi får en helt anden statistik, et væsentlig lavere antal nye tilfælde af hudkræft end det, vi desværre har set de sidste år.
Socialdemokraterne støtter det her lovforslag.
Det er et rigtig godt lovforslag, som vi håber vil få den ønskede effekt.